Document ID: 31998R2717

Uredba Komisije (ES) št. 2717/98
z dne 16. decembra 1998
o zahtevkih za povračilo Skupnosti odhodkov, ki so jih države članice plačale organizacijam proizvajalcev sadja in zelenjave, ki jim je bilo izdano začasno priznanje
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [1], kakor je bila nazadnje spremenjena z Uredbo Komisije (ES) št. 2520/97 [2], in zlasti člena 52(3) Uredbe,
ker v skladu s členom 52(2) navedene uredbe pomeni pomoč, ki jo države članice dodelijo v skladu s členom 14 te uredbe, skupni ukrep v smislu člena 2(1) Uredbe Sveta (EGS) št. 4256/88 z dne 19. decembra 1988 o izvedbenih določbah za Uredbo (EGS) št. 2052/88 v zvezi z Usmerjevalnim oddelkom EKUJS [3], kakor je bila spremenjena z Uredbo (EGS) št. 2085/93 [4]; ker je taka pomoč zajeta v letnih napovedih odhodkov iz člena 31(1) in predpisih o plačilih iz člena 33 Uredbe Sveta (ES) št. 950/97 z dne 20. maja 1997 o izboljšanju učinkovitosti kmetijskih struktur [5], kakor je bila spremenjena z Uredbo (ES) št. 2331/98 [6];
ker morajo zahtevki za delno financiranje s strani Usmerjevalnega oddelka EKUJS, kakor to določa člen 5 Uredbe Komisije (ES) št. 20/98 z dne 7. januarja 1998 o določbah za uporabo Uredbe Sveta (ES) št. 2200/96 o pomoči organizacijam proizvajalcev, ki jim je bilo izdano začasno priznanje [7], vsebovati nekatere podrobnosti in podatke, ki jih morajo države članice predložiti v enotni obliki; ker mora imeti Komisija možnost zahtevati dostop do ustrezne dodatne dokumentacije, da bi lahko temeljito preverila njihovo skladnost z uredbama (ES) št. 2200/96 in (ES) št. 20/98;
ker so ukrepi, predvideni s to uredbo, v skladu z mnenjem Upravljalnega odbora za kmetijske strukture in razvoj podeželja,
SPREJELA NASLEDNJO UREDBO:
Člen 1
Zahtevke za delno financiranje, ki jih pripravijo države članice v skladu s členom 5 Uredbe (ES) št. 20/98, je treba predložiti v skladu s Prilogo k tej uredbi.
Člen 2
1. S prvim zahtevkom za delno financiranje države članice pošljejo Komisiji svoje nacionalne izvedbene določbe in upravna navodila skupaj z obrazci in vso drugo dokumentacijo v zvezi z upravno izvedbo ukrepa. Kakršno koli spremembo je treba sporočiti Komisiji skupaj s prvim zahtevkom za delno financiranje, poslanim po takšni spremembi.
2. Za preverjanje zahtevkov za povračilo pomoči iz člena 14(2) Uredbe (ES) št. 2200/96 države članice pošljejo Komisiji na njeno zahtevo in v določenem roku vso dodatno dokumentacijo ali overjene kopije take dokumentacije razen tiste iz odstavka 1, ki je povezana z izračunom pomoči.
Člen 3
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. decembra 1998

Labels: 2
15
19
6